- 1 PEDRO
- <
- 1
- >

Dos Unnon Sulat ni
PEDRO
Unna nod Bosan
Iddos id sulat ka-ay, si Pedro no sokkad taddot sopuu-oruwon tinodduwan ni Disas Krays. Id popiyod din inin sulat diyot konna mgo Judio no nokodsuwoysuwoy nid pon-oubpa riyot mgo prubinsya to Ponto, Galacia, Capadocia, Asia woy riyot Bitinia (1:1). Iddon timpu, id posupittan sikandan pomon to kopomakoy ran ki Disas Krays.
De-en id sulatan ni Pedro iddos od pompomakoy rutun, su amoy od inniyat kandan, no dii od moomet diyot kopomakoy ahad duwon od posuppit kandan. Id nonaw rin kandan no iddos kopotayan, kodbadnow woy dos kodlivod ni Disas Krays, idda en kos od pokovoggoy kandan to dakkoon ko-immanan nod pokotanggap sikandan to kopiyannan no id pomon diyot datas to langit. Purisu ko-ilangan nod ti-ison dan iddos mgo kodposuppit, su idda en kos od geddam ko bonnaavonnaa en kos kandan no kopomakoy. Id pomandu rin mandad kandan no ko-ilangan od oubpa ran no motallong ahad diyot timpu to mgo kosupittan.
Dos mgo Nokota-aw:
Kodpokilaa (1:1-2)
Dos ko-immanan tod pompomakoy (1:3-12)
Dos ko-ubpa no molinis diyot kod-ontong to Monama (1:13 taman to 2:10)
Dos pomandu no ko-ilangan od po-iraom to guberno woy dos pomandu atag to mgo uripon, toosawa woy atag to langun (2:11 taman to 3:12)
Dos pomandu atag taddot noko-ukit to mgo kodposuppit pomon to kopomakoy ki Disas Krays (3:13 taman to 4:19)
Dos pomandu atag to mgo ponguu tod pompomakoy woy atag to duma (5:1-11)
Kodpongumusta (5:12-14)
1
Kodpokilaa
1 Siyak si Pedro no sokkad no apostoles ni Disas Krays. Ini en kos sulat ku atag koniyu no id pon-aam to Monama, no mgo moholiyug ka-ay to ampow't ingod no nokodsuwoysuwoy nid pon-oubpa riyot mgo prubinsya to Ponto, Galacia, Capadocia, Asia woy riyot Bitinia.* Ini en kos mgo prubinsya dangan no morani riyot Metom no Dahat woy Dakkoon Dahat no od ngoranan don to Turkey ko-ungkay'n timpu. 2 Tapoy kowd id aam to Monamon Amoy ta, woy id po-ossa kow to Uhis no Ispiritu amoy'd kovovallan no mgo sakup to Monama. Id puhawang din ini, su amoy morumoruma kow ki Disas Krays woy od kolinisan kowd pomon diyot koniyun saa ukit to longossa rin nid tihis diyon to krus.
Muopa nod kotanggap dow pa en iddos kopiyannoy woy kosunayan no id pomon to Monama.
Dos Ko-immanan tod Pompomakoy
3 Od doongon ta iddos Monama no Amoy woy Monama mandad tod Longaggon ta no si Disas Krays. Oyyos pomon to dakkoon eru rin keta, id boggayan ki nikandin to lammin umuu ukit to kodbadnow ki Disas Krays. De-en dakkoo kos kodsalig ta no od kotuman en iddos od immanan ta. 4 Oyya su nosorollan ta no duwon id panoy to Monama riyot datas to langit atag keta no mgo anak din, woy dii en idda od ko-obbuu, diid kolibmitan woy dii mandad od kowora. 5 Woy ukit to kopomakoy row to Monama, od pongollangan kow to kotuusan din laggun tod aangat kow taddot allow to kodtobbus koniyu taman to id pokita rin idda init morin allow.
6 De-en kahaa kow oraroy, ahad od kaanu kow to moobbavon timpu taddot nokod-osso-osson kodgeddam nod inguma koniyu. 7 Dos dontulon taddon mgo kodgeddam, idda en so kodposivonnaa to koniyun kopomakoy, iling to buawan no id subbuk diyot apuy amoy'd kosorollan ko mooggot bo iddon buawan o konna. Piru iddos kopomakoy ta, lampas pa kos koru-anon taddot buawan, su iddos buawan, od korattan man. De-en otid pokoponalu ki taddot mgo kodgeddam, mooggot en kos keton kopomakoy. Na, od koroong ki woy'd koposivontuhan diyot allow to kodlivod ni Disas Krays. 8 Ahad waa row poron nokita si Disas Krays, id dokollan dow en sikandin to ginawa. Woy ahad waa kow pa nokokita kandin ko-ungkay, piru mid pomakoy kow en kandin, de-en duwon kahaan dow no diid toppong woy waad ko-ilingan. 9 Oyyos od kotanggap dow en iddos od immanon dow no idda en so kodtobbus pomon to koniyun kopomakoy kandin.
10 Na ukit to mgo propeta dangan, tapoy ron id poponudtuu to Monama iddos moka-atag to kopiyannoy rin no idda en so kodtobbus din koniyu. Id ooyyaran dan idda to kodpohinonaw amoy'd koovottan inin kodtobbus. 11 Oyyos id kopi-i ran nod kosorollan ko ondan kos po-ukit taddon kodtobbus, woy kannu idda od kotuman. Su iddos Uhis no Ispiritu no id ubpa riyot kandan, tapoy ron id posaddoo moka-atag taddot koosayan nod ko-ukitan ni Disas Krays, woy kopongnga tadda, od posivontuhan sikandin.* Od kovasa ini riyot Lucas 24:26-27. 12 Na, id posaddoo mandad to Monama riyot mgo propeta, no iddos id poponudtuu rin kandan, konnad atag kandan, ko konna, atag en keta. Woy dos Moppiyon Dinoggan nid ponudtuu ran dangan, norinog dowd mandad ko-ungkay riyot duma no id ponudtuu koniyu ukit to kotuusan to Uhis no Ispiritu no id popiyod to Monama pomon diyot datas to langit. Na ahad iddos mgo ponolihan, oraroy ran nid kopi-i no od pokaabbot moka-atag tadda.
Dos Ko-ubpa no Molinis diyot Kod-ontong to Monama
13 De-en pomon to kodtobbus to Monama koniyu, ko-ilangan no nopanoy kos poomdom dow riyot kodpuung to id kopi-it Monama. Ko-ilangan mandad no duwon kodtohoo row to koniyun ko-ugolingun, woy mosalig kos ko-imannan dow taddot id boggoy to Monama koniyu riyot allow to kodlivod ni Disas Krays. 14 Na, pomon to mgo anak kowd man to Monama, ko-ilangan no morumoruma kow to kandin nid kopi-i. Yo kow od ikuu taddot morat no mgo ingowollon no nooyami row dangan to waa kow pa nokosaddoo taddot bonnaan nonaw. 15 Piru ko-ungkay, diyot langun nod puungan dow, ilingi row kos Monama, oyyos uhis man sikandin no id aam keta. 16 Su no-ikahi riyot Nosulat no Kahit Monama no,
“Ilingi a nikiyu, oyyos siyak, uhis a.”* Od kovasa ini riyot Levitico 11:44-45; 19:2.
17 Poomdomma row no iddos Monama no od ngoranan dow no Amoy riyot dosalon dow, sikandin mandad kos od hukum to langun no minuvu loppa taddot nopuungan to ipat sokkad, woy waa en od podmusingon din. De-en ko-ilangan nod posivontuhan dow sikandin duma to allak, laggun tod oubpa ki pa ka-ay to ampow't ingod. 18 Oyya su id tobbus kow nikandin pomon diyot waa koru-anon no ko-oubpa no no-ikuu row pomon diyot koniyun kovuyyahan. Woy nokosaddoo kow no iddos bullas din amoy'd kotobbus kow, konna iling taddot buawan woy soopi nod kowora. 19 Iyon din id bullas, idda en so mahaa no longossa ni Disas Krays nid tihis diyon to krus, timbang natin karnero no waa sarii no id buwis amoy od awa to keton mgo saa. 20 To waa pa novovalli inis ingod, tapoy ron id aam to Monama si Disas Krays amoy od tobbus to mgo minuvu. Piru id pokita sikandin to Monama atag koniyu init morin mgo allow. 21 Ukit ki Disas Krays, id pomakoy kowd to Monama no id badnow kandin, woy id posivontuhan sikandin lampas to langun. De-en iddos kodsalig woy kod-imman dow, diyon da en to Monama. 22 Na pomon to nolinisan kowd diyot langun no morat no pinuungan dow ukit to kodtuman taddot bonnaan nonaw, duwon don mooggot no kodginawa row to mgo duma row nod pompomakoy. Purisu pohinowannoy kow pe-en pomon diyot tivuk no pusung dow. 23 Su nominuvu kowd mandon, konna ukit to kod-anak to minuvu no duwon kopotayan, ko konna, ukit to waa kopolinan woy ma-antoy no Kahit Monama. 24 Oyyos duwon no-ikahi riyot Nosulat no Kahit Monama no mid ungketen to,
“Iddos langun no minuvu, noko-iling to sabbot, woy dos bantug dan, noko-iling to bulak.
Dos sabbot, go-os od kahangu, woy dos mgo bulak, od pongo-umpad.* Od kovasa ini riyot Isaias 40:6,8.
25 Piru iddos kahi tod Longaggon, od taman en to waad tomanon.”
Na, ini en kos Moppiyon Dinoggan no id ponudtuu riyot koniyu.

- 1 PEDRO
- <
- 1
- >

*1:1 Ini en kos mgo prubinsya dangan no morani riyot Metom no Dahat woy Dakkoon Dahat no od ngoranan don to Turkey ko-ungkay'n timpu.

*1:11 Od kovasa ini riyot Lucas 24:26-27.

*1:16 Od kovasa ini riyot Levitico 11:44-45; 19:2.

*1:24 Od kovasa ini riyot Isaias 40:6,8.

© 2011 WBT